《介亭》
宋代·孙觉

真人昔未起，奔鹿骇四方。连延天目山，两乳百里长。

有地跨江海，无种生侯王。中宵燎穹旻，列石表坛场。

朱旗大梁野，英气吞八荒。寥寥百年后，故物亦已亡。

所馀彼巉岩，峰巅屹相望。主人承明老，星斗工文章。

筑亭紫霄上，坐客苍株旁。攀云弄明月，晓星生扶桑。

禹山隔波涛，简书永埋藏。愿逢希夷使，水土还故常。

作者简介：（1028—1090）高邮人，字莘老。少从胡瑗学。仁宗皇祐元年进士。嘉祐中编校昭文馆书籍，授馆阁校勘。神宗即位，历右正言、知谏院、同修起居注、知审官院。熙宁中因反对青苗法，谪知广德军，历湖、庐等州，后召为太常少卿，改秘书少监。哲宗立，拜御史中丞。以疾提举舒州灵仙观。有文集、奏议、《易传》、《春秋经解》等。